text: কীর্তি সুরেশ (জন্ম: ১৭ অক্টোবর ১৯৯২) একজন ভারতীয় চলচ্চিত্র অভিনেত্রী, যিনি মূলত তামিল, তেলুগু এবং মালয়ালম চলচ্চিত্রে কাজ করে থাকেন। তিনি অভিনেত্রী সাবিত্রীর জীবনী নিয়ে তৈরি চলচ্চিত্র মহানটী (২০১৮)-তে তার ভূমিকার জন্য শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার লাভ করেছিলেন।
  
  কীর্তি ভারতীয় চলচ্চিত্র প্রযোজক সুরেশ কুমার এবং অভিনেত্রী মেনকা'র কন্যা। কীর্তি ২০০০-এর দশকের গোড়ার দিকে শিশু অভিনেত্রী হিসাবে অভিনয় শুরু করেছিলেন এবং ফ্যাশন ডিজাইনের উপর পড়াশোনা শেষে তিনি পুনরায় অভিনয়জীবনে ফিরে আসেন। ২০১৩ সালের মালয়ালম চলচ্চিত্র গীতাঞ্জলি-তে ভূমিকা প্রদানের মাধ্যমে তিনি অভিনয়ে আত্মপ্রকাশ করেছিলেন। তিনি বিভিন্ন উল্লেখযোগ্য ছবিতে কাজ করেছেন, যেমন: রিং মাস্টার (২০১৪), ইধু এন্না মায়াম (২০১৫), রজনী মুরুগান (২০১৬), রেমো (২০১৬), নেনু সাইলাজা (২০১৬), বৈরভা (২০১৭), নেনু লোকাল, (২০১৭) থানা সর্ন্ধা কুট্টম (২০১৮), মহানটী (২০১৮), সান্দাকোজি ২ (২০১৮) এবং সরকার (২০১৮) ইত্যাদি।
  
  প্রাথমিক জীবন 
  কীর্তির জন্ম মালয়ালম চলচ্চিত্র প্রযোজক ও পরিচালক সুরেশ কুমার এবং তামিল অভিনেত্রী মেনকা'র পরিবারে। রেবতী সুরেশ নামে তার একজন বড় বোন আছেন। চতুর্থ শ্রেণি অবধি কীর্তি তার বিদ্যালয় পাঠ তামিলনাড়ুর চেন্নাইয়ে সম্পন্ন করেছিলেন। পরবর্তীতে পার্ল একাডেমি, যেখানে তিনি পোশাক নকশাকরণে স্নাতক ডিগ্রি অর্জন করেছিলেন, সেখানে যোগদানের জন্য চেন্নাই ফিরে আসার পূর্বে তিনি তিরুবনন্তপুরমের পাত্তমে কেন্দ্রীয় বিদ্যালয়ে পড়াশোনা করেছিলেন। লন্ডনে দুই মাসের ইন্টার্নশীপ শেষ করার আগে স্কটল্যান্ডে চার মাস ধরে একটি বিনিময় কর্মসূচিতেও সময় কাটিয়েছিলেন তিনি। অভিনয়ে ক্যারিয়ার গড়ার পরেও এক বিবৃতিতে তিনি জানিয়েছিলেন যে, "নকশাকরণকেও তিনি গুরুত্ব সহকারে একটি পেশা হিসাবে বিবেচনা করেন"।
  
  কর্মজীবন 
  ২০০০-এর দশকের গোড়ার দিকে কীর্তি তার পিতার প্রযোজনায় চলচ্চিত্র, যেমন পাইলটস (২০০০), আচানিয়ানেনিক্কিষ্টম (২০০১), কুবেরান (২০০২) এবং কয়েকটি টেলিভিশন ধারাবাহিকে শিশু অভিনেত্রী হিসাবে কাজ করেছিলেন। কুবেরান-এর ১১ বছর পরে তিনি প্রিয়দর্শনের ভৌতিক চলচ্চিত্র গীতাঞ্জলি-তে মূখ্য অভিনেত্রী হিসাবে অভিনয়ে আত্মপ্রকাশ করেছিলেন, যেখানে তিনি দ্বৈত ভূমিকা পালন করেছিলেন। তিনি তখনো পড়াশোনা করছিলেন এবং সেমিস্টার বিরতির সময় গীতাঞ্জলি-র শুটিং'য়ে অংশ নিয়েছিলেন। চলচ্চিত্র এবং তার অভিনয় সম্পর্কে মিশ্র সমালোচনা তৈরি হয়েছিল, সিফি তাকে নিয়ে লিখেছিল যে, "তিনি মোটামুটি চেষ্টা করেছেন, তবে দ্বৈত চরিত্রগুলিতে কেবল সীমিত অনুভূতিই তৈরি হয়েছে", যখন রেডিফ লিখেছিল, "তিনি একটি দারুণ ভূমিকা পেয়েছেন, তবে তিনি তার অভিনয়ের ক্ষমতা দিয়ে অন্য বিষয়ে মুগ্ধ করেছেন"। ২০১৪ সালে কীর্তি অভিনীত পরবর্তী চলচ্চিত্রটি ছিল রাফি পরিচালিত রিং মাস্টার, যেখানে তিনি দিলীপের বিপরীতে অভিনয় করেছিলেন। ছবিটিতে তিনি একজন অন্ধ মেয়ের ভূমিকা পালন করেছিলেন, যা তিনি গীতাঞ্জলি-তে তার দ্বৈত ভূমিকার চেয়ে অনেক বেশি চ্যালেঞ্জিং বলে দাবি করেছিলেন। ছবিটি বাণিজ্যিককভাবে সফল হয়েছিল এবং সিফি ছবিটিকে "সুপার হিট" হিসাবে অভিহিত করেছিল।
  
  ২০১৪ সালে কীর্তি মালয়ালমের বাইরেও কাজ গ্রহণ করেছিলেন এবং একসাথে বেশ কয়েকটি তামিল চলচ্চিত্রে অভিনয়ের জন্য চুক্তিবদ্ধ হয়েছিলেন। তামিলে তার অভিনীত প্রথম ছবিটি ছিলো এ.এল. বিজয়ের প্রণয়ধর্মী-কৌতুকপ্রদ ইধু এন্না মায়াম (২০১৫), ছবিটিতে তিনি বিক্রম প্রভুর বিপরীতে অভিনয় করেছিলেন, যদিও ছবিটি বক্স অফিসে দুর্দান্ত সাফল্য অর্জন করতে ব্যর্থ হয়েছিল। ২০১৫ সালের পুরো সময় ব্যস্ততা এবং বড় প্রকল্পগুলির জন্য তাকে কৃষ্ণা'র মানে থানে পায়ে এবং ডিকে'র কাভালাই ভেন্ডম-সহ যে ছবিগুলিতে ইতিমধ্যে কাজ শুরু করেছিলেন সেগুলি থেকে বেরিয়ে আসতে হয়েছিল। ফলশ্রুতিতে, তিনি শিবাকার্তিকেয়নের সাথে পর-পর দুটি ছবি রজনী মুরুগান এবং রেমো-তে কাজ করেছিলেন; পাশাপাশি ধনুশের সাথে প্রভু সোলায়মানের থোদারি-তেও মুখ্য ভূমিকায় অভিনয় করেছিলেন। তার তেলুগু অভিষেক চলচ্চিত্রটি ছিল নেনু সাইলাজা (২০১৬), যেখানে তিনি অভিনেতা রাম পথিনেনির বিপরীতে অভিনয় করেছিলেন। ২০১৭ সালের জানুয়ারীতে কীর্তি ভরতন পরিচালিত বৈরভা-য় অভিনেতা বিজয়ের বিপরীতে অভিনীত হয়েছিলেন। এছাড়াও ২০১৭ সালে তিনি তামিল ছবি পাম্ভু সত্তাই এবং তেলুগু ছবি নেনু লোকাল-এ উপস্থিত হয়েছিল।
  
  ২০১৮-এর শুরুর দিকে তিনি অগ্নিয়াথবাসী এবং থানা সর্ন্ধা কুট্টম-এ উপস্থিত হয়েছিলেন। তিনি নাগ অশ্বিন এর তেলুগু-তামিল দ্বিভাষিক চলচ্চিত্র মহানটী-তে অভিনয় করেছিলেন, যেখানে তিনি দক্ষিণের প্রয়াত অভিনেত্রী সাবিত্রীর ভূমিকা পালন করেছিলেন এবং যার জন্য তার অভিনয় সমালোচকদের দ্বারা প্রশংসিত হয়েছিল। তার মুক্তিপ্রাপ্ত সর্বশেষ চলচ্চিত্রগুলির মাঝে রয়েছে বিক্রমের বিপরীতে স্যামি এর সিক্যুয়েল স্যামি স্কয়ার, বিশালের বিপরীতে সান্দাকোজি ২ এবং সরকার শিরোনামে এ.আর. মুরুগাদোসের চলচ্চিত্র, যেখানে তিনি বিজয়ের সাথে অভিনয় করেছিলেন।
  
  ২০১৯ সাল পর্যন্ত তিনি প্রিয়দর্শন পরিচালিত মালয়ালম চলচ্চিত্র মারাক্কর: আরবিকাদালিন্তে সিংহাম-এর মতো একাধিক প্রকল্পে অংশ নেওয়ার জন্য স্বাক্ষর করেছিলেন। রাহুল রবীন্দ্রন পরিচালিত এবং নাগার্জুন অভিনীত চলচ্চিত্র মনমধুদু ২-এ তার একটি বিশেষ উপস্থিতি রয়েছে। অজয় দেবগনের বিপরীতে ময়দান-এ অভিনয়ের মাধ্যমে বলিউডেও অভিষিক্ত হতে চলেছেন তিনি।
  
  চলচ্চিত্রের তালিকা
  
  সঙ্গীত 
  কীর্তি তার চলচ্চিত্রগুলির জন্য নিম্নলিখিত গানগুলি গেয়েছেন:
  
  টেলিভিশন
  
  পুরস্কার এবং মনোনয়ন
  
  তথ্যসূত্র
  
  বহিঃসংযোগ 
  
   
   
  
  বিষয়শ্রেণী:জীবিত ব্যক্তি
  বিষয়শ্রেণী:১৯৯২-এ জন্ম
  বিষয়শ্রেণী:ভারতীয় চলচ্চিত্র অভিনেত্রী
  বিষয়শ্রেণী:ভারতীয় টেলিভিশন অভিনেত্রী
  বিষয়শ্রেণী:চেন্নাইয়ের অভিনেত্রী
  বিষয়শ্রেণী:তেলুগু চলচ্চিত্র অভিনেত্রী
  বিষয়শ্রেণী:তামিল চলচ্চিত্র অভিনেত্রী
  বিষয়শ্রেণী:মালয়ালম চলচ্চিত্র অভিনেত্রী
  বিষয়শ্রেণী:২১শ শতাব্দীর ভারতীয় অভিনেত্রী
  বিষয়শ্রেণী:শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার (ভারত) বিজয়ী
  বিষয়শ্রেণী:দক্ষিণ ভারতীয় আন্তর্জাতিক চলচ্চিত্র পুরস্কার বিজয়ী
title: কীর্তি সুরেশ